b'\n_START_ARTICLE_\nBernardas Vasiliauskas\n_START_SECTION_\nBiografija\n_START_PARAGRAPH_\n1955\xe2\x80\x931966\xc2\xa0m. LSSR operos ir baleto teatro orkestro artistas. Baig\xc4\x97 LSSR konservatorij\xc4\x85 (1961\xc2\xa0m. Olgos \xc5\xa0teinbergait\xc4\x97s fortepijono, 1966\xc2\xa0m. Leopoldo Digrio vargon\xc5\xb3 klas\xc4\x99). 1961\xe2\x80\x931977\xc2\xa0m. d\xc4\x97st\xc4\x97 LSSR konservatorijoje. Nuo 1977\xc2\xa0m. dirbo Respublikinio kult\xc5\xabros paminkl\xc5\xb3 restauravimo tresto Vilniaus vargon\xc5\xb3 dirbtuv\xc4\x97se intonuotoju, nuo 1989\xc2\xa0m. yra Vilniaus arkikatedros bazilikos vargonininkas.  \xc5\xa0iuo metu gyvena Vilniuje._NEWLINE_\xc5\xa0eima: sutuoktin\xc4\x97 Vida Prekeryt\xc4\x97 (muzikant\xc4\x97), dukros Gintaut\xc4\x97 (ekonomist\xc4\x97), Dalia (pianist\xc4\x97), Vilija (smuikinink\xc4\x97).\n_START_SECTION_\nVargon\xc5\xb3 restauravimas\n_START_PARAGRAPH_\nDaugel\xc4\xaf met\xc5\xb3 B. Vasiliauskui teko restauruoti vargonus. \xc5\xa0itos specialyb\xc4\x97s jis \xc4\x97m\xc4\x97si tada, kai jo bendramokslis Rimantas Gu\xc4\x8das tapo Vilniaus vargon\xc5\xb3 dirbtuvi\xc5\xb3 vadovu. Tokios \xc4\xafmon\xc4\x97s paskirtis buvo restauruoti did\xc5\xbeiausius Lietuvoje \xc5\xa0v. Jon\xc5\xb3 ba\xc5\xbeny\xc4\x8dios vargonus. Did\xc5\xbeiausi i\xc5\xa1 B. Vasiliausko restauruot\xc5\xb3 buvo Kauno arkikatedros vargonai, statyti garsaus meistro Juozo Radavi\xc4\x8diaus. Nors nebuvo atlikta visi\xc5\xa1ka \xc5\xa1io muzikos instrumento restauracija, ta\xc4\x8diau teko visus iki vieno per\xc5\xbei\xc5\xabr\xc4\x97ti vamzdelius, atnaujinti mechanik\xc4\x85._NEWLINE_Dirbdamas restauruotoju B. Vasiliauskas kartu ir muzikavo. Pastaruoju metu vien groja vargonais.\n_START_SECTION_\nKoncertin\xc4\x97 veikla\n_START_PARAGRAPH_\nKeturis de\xc5\xa1imtme\xc4\x8dius B. Vasiliausko koncertin\xc4\x97 veikla yra susijusi su vargonais. Pla\xc4\x8diai koncertuoja kaip solistas, taip pat ir su daugeliu Lietuvos chor\xc5\xb3, orkestr\xc5\xb3. Gastroliavo Baltijos \xc5\xa1alyse, Vokietijoje, Pranc\xc5\xabzijoje, Did\xc5\xbeiojoje Britanijoje, Ispanijoje, Italijoje, Norvegijoje, Rusijoje, kitose \xc5\xa1alyse._NEWLINE_Dalyvavo tarptautiniuose konkursuose: M.K.\xc4\x8ciurlionio pianist\xc5\xb3 ir vargoninink\xc5\xb3 konkurse, 1968\xc2\xa0m. tapo pirmosios premijos laureatu. 1988\xc2\xa0m. LTSR nusipeln\xc4\x99s artistas.'